Platée
Platée er en opera i tre akter og en prolog af Jean-Philippe Rameau. Librettoen er skrevet af Adrien-Joseph Le Valois d’Orville (1715-80) efter Jacques Autreaus (1657-1745) libretto Platée ou Junon jalouse (1745), der er inspireret af den oldgræske geograf og historiker Pausanias’ Grækenlandsbeskrivelse (9. bog). D’Orville fik til opgave at tilføre Autreaus libretto komiske elementer og tilføje rollen La Folie, som er komponistens talerør.
Platée, der blev uropført i Versailles 1745 i anledning af brylluppet mellem den franske kronprins og den spanske infanta Maria Theresa, blev af Rameau først kaldt 'ballet bouffon' senere 'comédie lyrique'. Den var noget så sjældent som en komisk fransk barokopera, en musikalsk/poetisk parodi på tidens opera seria med bl.a. onomatopoietiske effekter (frøers kvækken, et æsels skryden, en ugles tuden) og blev af samtiden betragtet som en af Rameaus mest vellykkede operaer.
Platée blev 1749 omarbejdet til opførelse på Pariseroperaen, hvor den indtil 1759 stod på repertoiret for derpå at synke ned i glemsel. Først 1901 blev den igen opført i München i en tysk version, derpå 1917 i Monte Carlo i den franske version og endelig 1977 på Opéra Comique i Paris.
Operaen handler om den hæslige, enfoldige nymfe Platée (sunget af en kontratenor eller tenor), der hersker i sumpe og moser og tror, alle mænd, hun møder, bliver forelsket i hende. Hun undrer sig derfor ikke over, at selveste Jupiter vil indgå ægteskab med hende. Det er imidlertid kun et skinægteskab, da han ønsker at helbrede sin kone Juno for jalousi.